Kohta Tampereen tunneli vetää myös idästä keskustaan: Naistenlahden pohjoinen kiertoliittymä valmistui kuukausia etuajassa

Tampereen rantaväylän tunnelin Naistenlahden pohjoinen kiertoliittymä valmistuu kuukausia etuajassa. Etukäteen arvioitiin, että liittymätyöt Rantatunnelin itäpäässä, Naistenlahden kohdalla, valmistuvat marraskuussa. Rantatunneli-allianssin projektipäällikön Esko Mularin mukaan pohjoinen kiertoliittymä voidaan kuitenkin avata yleiselle liikenteelle perjantaina 7. heinäkuuta aamuruuhkan jälkeen. –Käyttöön otettava kiertoliittymä helpottaa erityisesti idän suunnasta Tampereen keskustaan ajavien liikennöintiä, koska autoilijat pääsevät ajamaan liittymästä Ratapihankadulle ja sieltä edelleen kaupungin muulle katuverkolle. Helpotusta on Mularin mukaan luvassa myös keskustasta länteen lähteville, jotka voivat ajaa esimerkiksi Lapintietä, Naistenlahdenkatua tai Pohjolankatua kaksisuuntaiseksi muutettavalle Ratapihankadulle ja sieltä edelleen pohjoisen kiertoliittymän kautta Rantatunneliin ja länteen. Ramppi itään elokuussa Rantatunnelin Naistenlahden päässä jäävät Mularin mukaan rakenteille ainoastaan Ratapihankadulta idän suuntaan johtava ramppi sekä toistaiseksi yksisuuntaisena liikennöitävä Parantolankatu. –Elokuun viimeisellä viikolla eli viikolla 35 avataan ajoyhteys ramppia pitkin Kekkosentielle ja itään. Samalla muutetaan Parantolankatu jälleen kaksisuuntaiseksi. Projektipäällikkö Mularin mukaan Naistenlahden jatkotöiden suurimpia urakoita olivat Parantolankadun reunaan toteutetun tukimuurin rakentaminen sekä pitkän kevyen liikenteen sillan rakentaminen Rauhaniementieltä lännen suuntaan kohti Ranta-Tampellaa. Yhteys myös Tampellaan Tampereen kaupungin rakennuttamisjohtajan Milko Tietäväisen mukaan kaupunki avaa ensi viikon perjantaina 7.7. tilapäisen ajoyhteyden Naistenlahden pohjoisen kiertoliittymän ja Tampellan Esplanadin välille. –Rantatunneli vetää erittäin hyvin, mutta jos tulee pienikin häiriö Tammelan pohjoispään katuverkolla, vaihtoehtoiset reitit puuttuvat. Myös Lapintie on hyvin ruuhkainen, joten uusi yhteys Tampellasta kiertoliittymään helpottaa liikennöintiä merkittävästi ainakin Tampellan alueelta, uskoo Tietäväinen. Tavara-aseman kohtalo Ratapihankadulla on Tietäväisen mukaan ratkaisematta sen jälkeen, kun kaupunki päätti luopua rakennuksen siirrosta. –Ratapihankadusta on saatava etelän suuntaan välityskykyinen ja vetävä, joten tavara-aseman tilanne ratkaistaan asemakaavan muutoksella. Suomen pisin, 2,3 kilometrin mittainen, rantaväylän tunneli Santalahden ja Naistenlahden välillä otettiin käyttöön viime vuoden marraskuun puolivälissä. Rantatunnelin rakentaminen kesti lähes tarkalleen kolme vuotta. Hanke valmistui puoli vuotta etuajassa. Myös Naistenlahden liittymän jatkotyöt valmistuvat kolme–neljä kuukautta oletettua nopeammin. Lemminkäinen-ryhmittymä sekä Tampereen kaupunki ja Liikennevirasto allekirjoittivat valtatie 12:n Tampereen tunnelihankkeen ensimmäisen vaiheen allianssisopimuksen 9. heinäkuuta 2012. Urakan tilausvaltuus oli 200 miljoonaa euroa. 20 metriä kosken alla Väylät ja johtosiirrot maksoivat 36 miljoonaa euroa, sillat ja taitorakenteet 24, tunneli 79, tekniset järjestelmät 28 sekä suunnittelu ja ympäristöseurannat 13 miljoonaa euroa. Tunnelissa on molempiin suuntiin kaksi ajokaistaa ja nopeusrajoitus on 60 km/h. Ajosuunnat itään ja länteen on erotettu toisistaan 9 metriä leveällä kalliopilarilla. Tunneliaukon leveys on 14 metriä ja korkeus 7,5 metriä, josta vapaata ajokorkeutta 5 metriä. Tunnelin katto on noin 20 metriä Tammerkosken alapuolella. Tunnelin molemmissa päissä on ilmanvaihtopiiput, joiden kautta hoidetaan tunnelin ilmanvaihto. Kilpailun piippujen maalausaiheesta voitti taiteilija Jan-Erik Andersson teoksella Tuli ja sade . Piippujen halkaisija on 6,5 metriä. Santalahdessa oleva piippu on 39 metriä korkea ja 83 tonnia painava puna-keltainen Tuli ja Naistenlahdessa oleva piippu on 41 metriä korkea, 87 tonnia painava sini-valkoinen Sade . Piiput asennettiin paikoilleen marraskuussa 2015.